በገበያ ተኮር ምርት የእርሻ ኢንቨስትመንት ለመሠማራት ዝግጁ መሆናቸውን ባለሀብቶች ተናገሩ፡፡
ባሕር ዳር፡ መጋቢት 14/2012 ዓ.ም (አብመድ) በአማራ ክልል ርእሰ መሥተዳድር ተመሥገን ጥሩነህ የተመራ የክልሉ ከፍተኛ የሥራ ኃላፊዎች ልዑክ በምሥራቅ ጎጃምና በአዊ ብሔረሰብ አስተዳደር የሚገኙ ለእርሻ ኢንቨስትመንት ምቹ የሆኑ ሰፋፊ መሬቶችን ለባለሀብቶች አስጎብኝቷል፡፡በምሥራቅ ጎጃም ዞን ጎዛምን ወረዳ ብቻ ሰሊጥ፣ ለውዝ፣ አኩሪ አተርና የመሳሰሉ ገበያ ተኮር ምርቶችን ለማምረት የሚያስችል ከ10 ሺህ ሄክታር በላይ መሬት እንዳለ ዞኑ አስታውቋል።በሌላ በኩል በአዊ ብሐጌረሰብ አስተዳደር ጃዊ ወረዳ ለቁጥር ሦስት ጣና በለስ የተቀናጀ ስኳር ልማት ፕሮጀክት የተዘጋጀ 16 ሺህ ሄክታር የሚጠጋ መሬት ከስምንት ዓመታት በላይ አገልግሎት ሳይሰጥ ቆይቷል። የክልሉ መንግሥትም ሰፋፊ የእርሻ መሬቶችን ለባለሀብቶች ለማስተላለፍ መወሰኑን አስታውቋል፡፡ባለሀብቶች ለዘይት ፋብሪካዎች ግብዓት የሚሆኑ ሰብሎችን እንዲያመርቱበት በማለም አካባቢውን እንዲጎበኙ ተደርጓል። ጉብኝት ያደረጉ ባለሀብቶች የክልሉ መንግሥት የእርሻ ኢንቨስትመንት መሬቶችን እስካሁን ሳያሳውቅ መቆየቱ እንዳስቆጫቸው ተናግረዋል። በቡሬ እና ደብረ ማርቆስ ከተማ አስተዳደሮች ግዙፍ የዘይት ፋብሪካዎች ግብዓት የሚሆኑ ሰብሎችን ለማምረትም ወደ ኢንቨስትመንቱ በአጭር ጊዜ እንደሚገቡ ባለሀብቶቹ አረጋግጠዋል።
ዘጋቢ፡- ስማቸው እሸቴ